**De n-ar fi Doamne..**

*Danab*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De n-ar fi Doamne, Harul Tău

În viaţa-mi de suspine,

De n-ai fi Tu.. ce-aş face eu

Când urc calvarul şi mi-e greu?

Dar Harul Tău mă ţine...

De n-ai fi Tu, în viaţa mea

Să-mi spui de-a Ta, Jertfire

De n-ai fi Tu, unde-aş vedea

Iubirea ca la Golgota

Ce îmi dă mântuire?

De n-ar fi Doamne, Dragostea

Venind din zări senine

O spune-mi? Cine ar putea

Să îmi aline inima

Când dor îmi e de Tine?

Doar Tu! Doar Tu, o, Mire Sfânt

A cerului iubire

Mă porţi pe braţe, orişicând

Şi îmi legi rănile, spunând:

"Curând vin după tine!"

30.05.2017